ขรก.เบิกค่าหมอพุ่ง
เบิกจ่ายค่ารักษาพยาบาลข้าราชการปีงบ 2558 พุ่งเกินเป้ากว่า 6,400 ล้านบาท  กรมบัญชีกลางกัดฟันตั้งงบชดใช้
6 ต.ค. 2558

เบิกจ่ายค่ารักษาพยาบาลข้าราชการปีงบ 2558 พุ่งเกินเป้ากว่า 6,400 ล้านบาท  กรมบัญชีกลางกัดฟันตั้งงบชดใช้
นายมนัส แจ่มเวหา อธิบดีกรมบัญชีกลาง เปิดเผยว่า การเบิกจ่ายงบประมาณกลางประจำปีงบประมาณ 2558 ส่วนของค่าใช้จ่ายในการรักษาพยาบาลข้าราชการ ลูกจ้าง และพนักงานของรัฐ ออกมาสูงกว่าวงเงินที่ตั้งไว้ถึง 6,416 ล้านบาท หรือติดลบ 10.7% หรือสูงกว่าที่เคยคาดการณ์ไว้ก่อนหน้านี้ว่า ไม่น่าเกิน 3,000 ล้านบาท
"การเบิกจ่ายที่เพิ่มขึ้นเป็นเพราะกรมบัญชีกลางได้ปรับปรุงสิทธิการเบิกจ่ายดังกล่าวหลายเรื่องด้วยกัน เช่น ค่าห้อง ค่าอาหาร อุปกรณ์ในการบำบัดรักษา และอวัยวะเทียม ที่เพิ่มรายการใหม่ๆ เข้ามา 95 รายการ อัพเดทราคาของเดิมด้วยบางส่วน รวมแล้วกว่า 200 รายการ" นายมนัส กล่าว
ทั้งนี้ กรมบัญชีกลางจะใช้วิธีตั้งงบประมาณรายจ่ายชดใช้ โดยการเบิกจ่ายส่วนเกิน 6,416 ล้านบาท จากวงเงินงบประมาณที่ตั้งไว้ 6 หมื่นล้านบาทในปี 2558 จะไปตั้งงบรายจ่ายชดใช้ในปีงบประมาณ 2560 และจะใช้วิธีการเดียวกันนี้ในปีงบประมาณ 2559 เช่นเดียวกัน ส่วนในอนาคตอาจต้องมีการหารือเพื่อหามาตรการควบคุมรายจ่ายต่อไป
ด้าน นายวิโรจน์ ณ ระนอง ผู้อำนวยการวิจัย ด้านเศรษฐศาสตร์สาธารณสุขและการเกษตร สถาบันวิจัยเพื่อการพัฒนาประเทศไทย (ทีดีอาร์ไอ) กล่าวว่า ไม่อยากให้มองตัวเลข 6 หมื่นล้านบาท หรือตัวเลข 6,000 ล้านบาท ที่ติดลบว่าสูงเกินไป เนื่องจากระบบการเบิกจ่ายของสวัสดิการข้าราชการเป็นแบบ Fee for service หรือจ่ายตามที่ผู้ให้การรักษาเรียกเก็บ รวมถึงผู้ใช้สิทธิส่วนใหญ่เป็นข้าราชการบำนาญ หรือพ่อ-แม่ข้าราชการ ซึ่งใช้สิทธิดังกล่าวเป็นจำนวนมาก ทำให้ค่ารักษาจะสูงกว่าระบบ "เหมาจ่ายรายหัว" อย่างประกันสังคม หรือ 30 บาทรักษาทุกโรคแน่นอน
ทั้งนี้ ตัวเลข 6 หมื่นล้านบาท ถือเป็นตัวเลขคงที่มาตลอดค่อนข้างนาน รวมถึงกรมบัญชีกลางก็มีการแก้ปัญหา เช่น การให้ใช้ยาที่ผลิตในประเทศเท่านั้น รวมถึงคุมการรักษากรณีผู้ป่วยใน อย่างไรก็ตาม เมื่อระบบตั้งต้นด้วยการเป็น Fee for service ก็ไม่สามารถคุมให้ได้ตามจำนวนได้
"ถ้ามองย้อนกลับไป สมัยก่อนมันเพิ่มโหดกว่านี้มาก เช่น มีอยู่ปีหนึ่งเพิ่มขึ้นไป 15% ปัจจุบันเพิ่มได้เหลือ 6,000 กว่าล้าน ก็คิดว่าเขาพยายามคุมแล้วในระดับหนึ่ง" นายวิโรจน์ กล่าว
นายวิโรจน์ กล่าวอีกว่า สิ่งสำคัญคือไม่ควรเปรียบเทียบรายหัวของ ข้าราชการว่าสูงเกินไปกว่าประกันสังคม หรือสิทธิหลักประกันสุขภาพถ้วนหน้า แต่ควรมองถึงค่าใช้จ่ายด้านสุขภาพของ ประเทศ ว่าจะกำหนดงบประมาณอย่างไรให้คนไทยแต่ละสิทธิได้รับบริการที่มีประสิทธิภาพ และได้รับการบริการอย่างทั่วถึงมากกว่า